Roald (18) omkom i skiheisulykke – alpinsenteret siktet
Kjerringåsen alpinsenter er siktet etter dødsulykken i januar, der 18 år gamle Roald mistet livet. Guttens foreldre mener ulykken kunne vært unngått.  Politiet fikk melding om den alvorlige ulykken ved Kjerringåsen alpinsenter i Sarpsborg klokken 16.50 fredag 12. januar. Da nødetatene kom til stedet ble en ansatt raskt bekreftet død.  Den omkomne, Roald Falch Eriksen fra Fredrikstad, ble bare 18 år.  Han gjorde vedlikehold på et stort hjul øverst i skitrekket og ble klemt inne.  Roalds foreldre forstår ikke hvordan dette kunne skje. Så vidt de vet har Roald aldri gått på noe kurs, tatt utdanning eller hatt kjennskap til denne typen arbeid.  – Jeg føler ikke jeg har fått startet sorgen engang, fordi jeg gjerne vil vite hvorfor og hvordan dette kunne skje, sier Roalds mor, Line Falch, til VG.  Ifølge foreldrene fortalte Roald i tiden før ulykken at han sto og skrudde på anlegget alene. Ved flere anledninger skal han ha strammet vaieren på hjulet nede i skibakken før senteret åpnet, sier de.  – Føler dere at ulykken kunne vært unngått? – Helt klart. Han har ikke vært brukt i den type jobb noen gang, og så blir han hevet rett ut i det, sier Roalds far, Martin Eriksen, til VG.  VG har forelagt opplysningene i denne saken til Kjerringåsen alpinsenter, og stilt dem en rekke spørsmål. De ønsker ikke å svare på disse, men har sendt en skriftlig uttalelse som kan leses lenger ned i saken.  Påtaleansvarlig i Øst politidistrikt, Camilla Jensen, sier at de etterforsker saken som dødsfall på en arbeidsplass med utgangspunkt i arbeidsmiljøloven. – Vi kan bekrefte at etterforskningen er innrettet mot Kjerringåsen Alpinsenter AS, som formelt har status som siktet, sier Jensen til VG.  Det er gjennomført en rekke avhør, hentet inn dokumentasjon og det er gjort tekniske undersøkelser.  – Etterforskningen er pågående og det gjenstår etterforskningsskritt, blant annet flere avhør. Et sentralt tema i etterforskningen er årsaken til at ulykken skjedde.  Statens Havarikommisjon og Arbeidstilsynet er også påkoblet og gjør sine undersøkelser. Har du tips til denne saken? Send mail eller ring 22 00 00 00.  Seksjonsleder i Arbeidstilsynet, Kirsti Been Tofte, sier de har oversendt tilsynsrapport og varslet pålegg om HMS-arbeid ved skianlegget. – Påleggene handler om innføring av systematisk arbeid med helse, miljø og sikkerhet samt ytterligere risikovurderinger på bakgrunn av de mangler vi har funnet i saken. – Hvor alvorlig er de funnene dere har gjort? – Det er alvorlig når det avdekkes at en virksomhet ikke har et fullverdig HMS-system. Vi ser at det er store mangler på forståelsen og innføringen av et slikt system, sier Tofte og fortsetter:  – Ansatte må forstå faren ved jobben de utfører. De må vite hvordan de styrer maskinene, men også forstå risikoen ved å utføre arbeidet. Det er virksomhetens ansvar å sette inn tiltak for å redusere risikoen. Hun opplyser at de mottok dokumentasjon på sikkerhetsopplæring for vedlikeholdsarbeidet etter første tilsyn.  Foreldrene forteller at dette var den tredje sesongen Roald jobbet på Kjerringåsen, som er Østfolds største alpinsenter.  – Vi har egentlig fått informasjon om at han har hjulpet barna å få heisen under rumpa, leid ut ski, sko og staver og justert bindinger. Men i år hørte jeg om flere og flere arbeidsoppgaver som jeg ikke syntes han skulle hatt i det hele tatt, sier pappa Martin. Han forteller at politiet flere ganger har bedt om å få se Roalds arbeidskontrakt. Den har foreldrene ikke klart å finne, til tross for at de har lett gjennom alle tingene på rommet hans.  – Roald hadde veldig orden på tingene sine, sier Martin, og påpeker at det i kontrakten kunne kommet frem hvilke arbeidsoppgaver sønnen hadde.  18-åringen var elektrikerlærling i ABC Elektro, denne arbeidskontrakten har foreldrene funnet, forteller de. VG har spurt politiet om Roald hadde arbeidskontrakt ved Kjerringåsen. Det har de ikke svart på. Arbeidstilsynet har heller ikke svart på dette.  På Kjerringåsen alpinsenter sin Facebook-side er det publisert et innlegg den 19. januar – én uke etter at Roald døde – der det står at anlegget er gjenåpnet.  – Selv om de får holde åpent, er jeg bekymret for sikkerheten. Det er en som har mistet livet i den skiheisen, sier pappa Martin.  Statens jernbanetilsyn har ikke pålagt Kjerringåsen å stanse alpinanlegget etter dødsulykken i januar. – Det er ingenting som tyder på at det er en teknisk feil med anlegget som kan ha betydning for sikkerheten for publikum, sier direktør Erik Ø. Reiersøl-Johnsen til VG. De har ikke hatt noe oppfølging av saken, men skal føre tilsyn ved skitrekket. Hvordan og når de skal føre tilsyn vil han ikke si noe om på forhånd. – Det kan gå på vedlikehold, oppstartsprosedyrer, opplæring av personale, og varierer basert på blant annet hva vi anser som størst risiko forbundet med det anlegget og størrelsen på det. Vi ser om de har de nødvendige systemene på plass for å drive sikkert, sier Reiersøl-Johnsen. Skisenteret har frist for kommentarer til varselet fra Arbeidstilsynet den 12. mars. I april må påleggene være innfridd.  Totalt har Kjerringåsen fått seks pålegg. Fire av påleggene, som omhandler utførelse av vedlikeholdsarbeidet, er oppfylt. De resterende to handler generelt om virksomheten. Avdelingsdirektør bane i Havarikommisjonen, Ida Grøndahl, opplyser at det kan ta opptil ett år før rapporten om dødsulykken er klar. Undersøkelsene er godt i gang, men ytterligere faktainnsamling gjenstår, forteller hun.  Daglig leder ved Kjerringåsen alpinsenter, Leif Skaar, skriver i en e-post til VG at de ikke ønsker å uttale seg om omstendighetene ved ulykken før politiets etterforskning er fullført, og Havarikommisjonens rapport foreligger. – Vi legger stor vekt på å samarbeide med Arbeidstilsynet, Havarikommisjonen og politiet, slik at saken blir godt opplyst og at vi og andre anlegg kan unngå tilsvarende ulykker i fremtiden.  Han sier at saken har gått svært hardt inn på dem. – Dette er en svært tragisk ulykke som vi svært gjerne skulle vært foruten. Vi er et lite lokalt skianlegg der alle kjenner alle godt. 
Roald Falch Eriksen (18) ble klemt inne da han gjorde vedlikehold på et stort hjul øverst i skitrekket ved Kjerringåsen alpinsenter i januar.  Alpinsenteret er siktet i saken.  Arbeidstilsynet har varslet pålegg om HMS-arbeid ved skianlegget. Statens jernbanetilsyn har ikke pålagt Kjerringåsen å stanse alpinanlegget etter dødsulykken. Likevel er Roald sin far bekymret for sikkerheten. 